Waliwo alipoota efulumiziddwa ebitongole ebyenjawulo omuli ekyalondola ensasanya y'ensimbi mu kiseera kya Kampeyini ekya Alliance for Campaign Finance Monitoring ne ky'obwanakyewa ekya Non-Government Election Watch Organisation, nga ababaka mu Palamenti y'e 10, basasanya obuwumbi obukunukiriza 25, okuwangula ebitundu byabwe.
Alipoota eno gye bafulumiza wali MetroPole Hotel e Kololo eraga nti ababaka 113 kwabo 185 be banonyerezako basasanya obuwumbi 24.7 okusobola okuwangula, kyoka mu kiseera kino, Palamenti erimu, ababaka 431.
Ku nsonga eno, Henry Muguzi, akulira okwasaganya y'emirimu mu Alliance for Campaign Finance Monitoring, agambye nti aba NRM be basinga okusasanya ensimbi obukedde 233, Indipendenti obukedde 189 ate ababaka ku ludda oluvuganya Gavumenti basasanya obukadde 187.
Mungeri y'emu Muguzi agambye nti omubaka eyasinga okusasanya ali mukawumbi 1 nga eyasembayo okusasanya ali mu bukedde 10, kyoka alipoota eganye okwatukiriza amannya gabwe wadde ebintu gye bakikirira.
Ku nsonga eno, ssentebbe w'ekibiina ekimu ekirwanyisa obuli bw'enguzi ekya Anti-Corruption Coalition Uganda, Cissy Kagaba, agambye nti abantu okusasanya ensimbi, kityobola enkola ya demokulase, ekintu eky'obulabe nnyo mu kulakulanya eggwanga lino.
Kagaba era agambye nti ababaka okweyambisa ensimbi ezisukiridde mu Kampeyini, kivirako omulugube okweyongera mu palamenti.
Kinnajjukirwa nti gyebuvuddeko ekitongole kye kimu ekya Alliance for Campaign Finance Monitoring, kyafulumya alipoota nga kampeyini ziwedde, nga Pulezidenti Museveni yakozesa obuwumbi 27, Amama Mbabazi akawumbi 1 n'obukadde 300, Dr Kizza Besigye owa FDC obukadde 976, Prof Venansius Baryamureeba obukadde 95.7, Dr Abed Bwanika obukadde 34.3, ate Joseph Mabiriizi obukadde 26.4.
lug_Latn lug_Latn lug_Latn lug_Latn lug_Latn lug_Latn lug_Latn